[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 10.6.2009

COM(2009) 266 окончателен

СЪОБЩЕНИЕ НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Метод за проследяване с цел наблюдение на прилагането на Европейския пакт за имиграцията и убежището

СЪОБЩЕНИЕ НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Метод за проследяване с цел наблюдение на прилагането на Европейския пакт за имиграцията и убежището

1. Въведение

Европейският пакт за имиграцията и убежището бе приет от Европейския съвет на 15—16 октомври 2008 г.[1] след съобщението на Комисията от юни 2008 г. „Обща имиграционна политика за Европа: принципи, действия и инструменти“[2]. Основавайки се на напредъка, постигнат през изминалите 10 години, пактът представлява поредната стъпка към всеобхватна миграционна политика. Европейският съвет поема пет основни ангажимента, чието развитие и превръщане в конкретни действия ще продължи по-специално в програмата, която ще замени програмата от Хага:

- организиране на законната имиграция при отчитане на приоритетите, нуждите и възможностите за прием, определени от всяка държава-членка, и насърчаване на интеграцията;

- борба срещу незаконната имиграция чрез гарантиране на завръщането на незаконно пребиваващите чужди граждани в страните им на произход или в страна на транзитно преминаване;

- засилване на ефективността на проверките по границите;

- изграждане на Европа на убежището;

- установяване на глобално партньорство със страните на произход и страните на транзитно преминаване, което да насърчава взаимодействието между миграцията и развитието.

При приемането на пакта Европейският съвет реши да провежда ежегоден дебат по политиките в областта на имиграцията и убежището. Този ежегоден дебат ще позволи на Европейския съвет да контролира прилагането на пакта от страна на Европейския съюз и държавите-членки, както и на следващата многогодишна програма за свобода, сигурност и правосъдие, която от 2010 г. ще замени програмата от Хага.

Що се отнася до този дебат, в самия пакт Европейският съвет:

- прикани Комисията всяка година да предоставя на Съвета доклад, основан на приноса на държавите-членки и придружен при необходимост от предложения за препоръки относно изпълнението на пакта и на програмата, която ще замени програмата от Хага, от Европейския съюз и неговите държави-членки;

- заяви, че дебатът ще даде освен това възможност Съветът да бъде информиран за най-значимите изменения, предвидени от всяка държава-членка при провеждане на нейната политика в областта на имиграцията и убежището.

С оглед на подготовката за този дебат, Европейският съвет прикани Комисията да предложи на Съвета метод за проследяване. Настоящото съобщение отговаря на това искане.

Целта на метода за проследяване, както е указан в настоящото съобщение, е да подготви първия ежегоден дебат на Европейския съвет, който ще се проведе през юни 2010 г.

Методът за проследяване ще бъде процесът, чрез който Комисията ще изготвя ежегоден доклад до Съвета (наричан по-нататък „ежегодният доклад на Комисията“), като използва приноса на държавите-членки и фактическа информация от различни източници по начин и съобразно сроковете, указани по-долу.

2. Ежегоден доклад на Комисията („Изходящи данни“)

Поради естеството на ежегодния дебат, посочен в пакта, ежегодният доклад на Комисията ще се състои от две части:

- кратък обобщаващ политически доклад, който се спира на основните изменения през разглеждания период, на най-значимите планирани изменения на равнище ЕС и държави-членки, както и на препоръките от страна на Комисията;

- по-обемен и по-подробен доклад, който посочва основните предприети действия и най-значимите планирани изменения на равнище ЕС и държави-членки за всеки от ангажиментите, поети в пакта.

От 2011 г. методът за проследяване следва да се разшири и да включи ангажименти, поети в рамките на програмата, която ще замени програмата от Хага и в рамките на плана за действие, който я съпровожда. В допълнение, методът за проследяване ще бъде подобрен и доразвит предвид опита и общата методология, предложена в съобщението на Комисията от юни 2008 г. „Обща имиграционна политика за Европа: принципи, действия и инструменти“[3]. По-конкретно, ангажиментите, поети в пакта и в програмата, която ще замени програмата от Хага, биха могли при необходимост да се превърнат в общи цели и показатели с цел подобряване на съпоставимостта на предприетите действия и осигуряване на прозрачност и взаимно доверие. Всички нови ангажименти, поети от Европейския съюз, следва също да бъдат включени.

3. източници на информация за ежегодния доклад на Комисията („Входящи данни“)

Информацията, която се изисква за метода за проследяване, ще трябва да се предостави от държавите-членки или ще бъде пряко предоставена на Комисията чрез механизми, развити в рамките на миграционната политика на ЕС.

3.1. Информация, предоставяна от държавите-членки

За определянето на основните предприети действия и най-значимите планирани изменения на равнище държави-членки ще се изискват входящи данни, предоставени от държавите-членки. Това е взето предвид в Европейския пакт, където се заявява, че ежегодният доклад на Комисията трябва да се основава на приноса на държавите-членки. Следователно компетентните органи в държавите-членки дават своя ежегоден принос, състоящ се в кратък „политически“ доклад и фактическа информация. От държавите-членки ще се изисква да използват обща структура при внасянето на информация за своя принос. Общата структура за доклада на Комисията през 2010 г. се основава на поетите в пакта ангажименти и е добавена като приложение. За да се подобри съпоставимостта на националния принос на държавите-членки, през септември 2009 г. Комисията ще предостави допълнителни препоръки в официално искане до държавите-членки.

Очаква се последиците от настоящата икономическа криза върху миграционните потоци да започнат да се усещат през 2009 г. Въпреки това, както се посочва в следващия раздел, хармонизираната статистика на Общността за 2009 г. (с изключение на статистиката в областта на убежището) няма да бъде изнесена навреме, за да бъде взета предвид в ежегодния доклад на Комисията през 2010 г. Следователно Комисията, както се посочва в приложението, ще поиска от държавите-членки да предоставят съответните данни за първата половина на 2009 г., ако разполагат с такива. Тези данни няма да бъдат събирани съгласно хармонизирани стандарти, поради което няма да бъдат съпоставими; въз основа на тези данни обаче е възможно да се очертаят тенденции.

Приносът на държавите-членки трябва да отговаря на потребностите на процеса на проследяване, без да затруднява докладването или да доведе до дублиране на работата. В този смисъл, при предоставянето на своя годишен принос и ако сметнат това за уместно с цел да се избегне дублирането на работата, държавите-членки могат да се позоват на фактическа информация от ежегодния доклад за политиката на съответното национално звено за контакт в Европейската мрежа за миграцията. Тези доклади са част от източниците на информация от държавите-членки, които се предоставят пряко на Комисията и ще бъдат разгледани в следващия раздел.

3.2. Информация, достъпна за Комисията

По отношение на статистическите данни Регламентът за статистиката (№ 862/2007) предвижда събирането на хармонизирана и съпоставима статистика на Общността в областта на миграцията и убежището, както и съответните процедури и производства[4]. Според този регламент държавите-членки предоставят на Комисията (Евростат) данни в различни срокове в зависимост от конкретния тип данни; някои данни относно убежището се предоставят по-рано, отколкото данните за миграцията[5]. Получените данни, публикувани от Комисията (Евростат), които вече са използвани за други доклади, като например статистическите доклади на Европейската мрежа за миграцията, ще бъдат важен източник на информация в метода за проследяване.

Що се отнася до убежището, ще бъде възможно в ежегодния доклад на Комисията да се цитират сравнително актуални данни за молби за убежище и първоинстанционни решения; в доклада за 2010 г. ще могат да се включат такива данни поне за първите три тримесечия на 2009 г. Въпреки че годишните данни за 2009 г. относно окончателните решения за предоставяне на убежище няма да са готови навреме за доклада на Комисията за 2010 г., те ще бъдат предоставени на разположение на Комисията (Евростат) преди ежегодния дебат по време на Европейския съвет през юни 2010 г.

За съжаление, все още няма да са готови други миграционни статистики за 2009 г., които няма да бъдат взети предвид в доклада на Комисията за 2010 г. Въпреки това, годишните данни за 2009 г., които според регламента следва да бъдат предоставени от държавите-членки на Комисията (Евростат) в рамките на три месеца от края на годината (които включват данни за незаконното влизане и пребиваване, както и за връщанията) ще бъдат предоставени от Комисията (Евростат) преди ежегодния дебат по време на Европейския съвет.

Източниците на информация относно измененията в законодателството и политиката включват по-конкретно:

а) Ежегодни доклади за политиката от Европейската мрежа за миграция (ЕММ). Целта на ЕММ е да отговори на потребностите от информация на институциите на Общността и на националните органи, като предоставя актуална, обективна, достоверна и сравнима информация за миграцията и предоставянето на убежище с цел подпомагане на разработването на политики в ЕС[6]. Всяко национално звено за контакт (НЗК) ежегодно представя доклад, в който се описва положението в областта на миграцията и предоставянето на убежище в държавите-членки и в който се указва развитието на политиките[7]. Комисията ще призове ЕММ да преразгледа особеностите и сроковете на своите ежегодни доклади за политиките с цел да ги направи по-полезни за метода за проследяване.

б) Информация, предоставяна от държавите-членки в контекста на прилагането на четирите фонда от общата програма „Солидарност и управление на миграционните потоци“: Европейският бежански фонд, Фондът за външните граници, Европейският фонд за интеграция на граждани от трети страни и Европейският фонд за връщане.

в) Механизмът за взаимно информиране (МВИ), отнасящ се до мерките на държавите-членки в областта на предоставянето на убежище и имиграцията[8]. Това е канал за обмен на информация и възгледи относно националните мерки по предоставянето на убежище и имиграцията, за които се счита, че могат да имат значително въздействие върху няколко държави-членки или върху ЕС като цяло.

г) Съществуващите доклади, изготвени от Комисията, като ежегодният доклад за нелегалната имиграция[9] и докладите за развитието на пазара на труда[10].

д) Доклади от агенции (най-вече FRONTEX) и органи (например CIREFI[11]). Ще бъдат наложени ограничения върху употребата на някои източници на информация, тъй като ежегодният доклад на Комисията ще бъде публичен документ и следователно ще се основава само на публично достъпна информация.

е) Информация, придобита в контекста на прилагането на „Общата програма за интеграция“[12] (например информация от национални звена за контакт по въпросите на интеграцията, наръчници по интеграция, европейски уебсайт за интеграцията).

ж) Информация за транспониране от външни проучвания, доклади на Комисията и процедури за нарушение.

Съществуват и други източници на информация, които могат да се вземат под внимание, включително работата на международни форуми като ОИСР и изследователски проекти, особено такива, финансирани по изследователски програми на Общността.

4. Процес и срокове

Примерен график за ежегодния доклад от Комисията за 2010 г.

Дата | Държави-членки | Комисия |

началото на септември 2009 г. | Официално искане до държавите-членки за предоставяне на принос. |

от ноември | Начало на подготовката на ежегодния доклад в частта му относно прилагане на равнище ЕС. |

средата на ноември | Държавите-членки дават приноса си относно прилагането на национално равнище. |

средата на януари 2010 г. | Ако е необходимо, държавите-членки актуализират приноса си. |

средата на април | Приемане и представяне на ежегодния доклад. |

от април до средата на юни | Подготвителни дискусии в Съвета. |

третата седмица на юни | Ежегоден дебат по време на срещата на Европейския съвет. |

юли, септември | Преглед и оценка на процеса и предложение за подобрения в следващия цикъл. |

Ежегодният преглед и оценка трябва да позволят постепенно подобрение на процеса. Първата важна крачка към развитието на метода на проследяване ще бъде включването на програмата, заменяща програмата от Хага. Методът ще може също да се възползва от новите механизми на докладване, най-вече ежегодните доклади за ситуацията с убежището в ЕС, които Комисията предложи да бъдат изготвени от бъдещата Европейска служба за подкрепа в областта на убежището[13].

В допълнение, другите съществуващи задължения за докладване на Комисията, в частност докладите за нелегалната имиграция[14] и информацията, предадена съгласно МВИ[15] трябва да бъдат своевременно приключени, като съответната информация да бъде предоставена в ежегодния доклад на Комисията относно прилагането на пакта.

5. Заключение

С помощта на метода за проследяване към областта на имиграцията и убежището ще бъде прибавен структуриран годишен цикъл на доклади и политически дебат на високо равнище. Ежегодният доклад ще бъде важна политическа декларация от страна на Комисията относно политиките в областта на имиграцията и убежището, прилагани на равнище ЕС и на национални равнища. Провеждането на ежегоден дебат в Европейския съвет ще сигнализира, че имиграцията и убежището са значими политически въпроси в европейската интеграция. По този начин процесът ще гарантира запазване на новия тласък на Европейския пакт и на бъдещата многогодишна програма за свобода, сигурност и правосъдие, както и по-нататъшното развитие на общата политика на ЕС в областта на имиграцията и убежището, като се отчитат конкретните потребности на всяка държава-членка и общите интереси на Европейския съюз.

Приложение: Обща структура за приноса на държавите-членки

I. Кратък „политически“ доклад

Във връзка с петте политически области от пакта, моля обобщете политическата оценка на вашата държава относно напредъка, постигнат след приемането на пакта през октомври 2008 г.

I. Законната имиграция — интеграция

Основен ангажимент: организиране на законната имиграция при отчитане на приоритетите, нуждите и възможностите за прием, определени от всяка държава-членка, и насърчаване на интеграцията

II. Незаконна имиграция

Основен ангажимент: борба срещу незаконната имиграция, по-конкретно чрез гарантиране на завръщането на незаконно пребиваващите чужди граждани в страните им на произход или в страна на транзитно преминаване

III. Проверки по границите

Основен ангажимент: засилване на ефективността на проверките по границите

IV. Убежище

Основен ангажимент: изграждане на Европа на убежището

V. Глобален подход към миграцията

Основен ангажимент: установяване на глобално партньорство със страните на произход и страните на транзитно преминаване, което да насърчава взаимодействието между миграцията и развитието

II. Фактическа информация

Комисията ще определи основните действия, предприети на равнище ЕС. При докладване на основните предприети и планирани действия на национално равнище държавите-членки трябва да използват следната таблица: Ангажиментите, посочени по-долу, са заимствани от Европейския пакт.

Ангажимент | Основни предприети действия на равнище държава-членка | Най-значими изменения, планирани на равнище държава-членка |

I. Законната имиграция — интеграция |

Основен ангажимент: организиране на законната имиграция при отчитане на приоритетите, нуждите и възможностите за прием, определени от всяка държава-членка, и насърчаване на интеграцията |

a) да прикани държавите-членки и Комисията, при зачитане на достиженията на общностното право и на общностните преференции и като се отчита потенциалът на човешките ресурси в рамките на ЕС, с най-подходящи средства да установят политики за професионална миграция, които да държат сметка за всички потребности на пазара на труда на всяка държава-членка, в съответствие със заключенията на Европейския съвет от 13 и 14 март 2008 г.; | Моля докладвайте и за въздействието на икономическата криза върху вашето национално законодателство и/или политика в областта на професионалната миграция. Ако е възможно, предоставете данни и тенденции за професионалната миграция през първата половина на 2009 г. |

б) да направи ЕС по-привлекателен за висококвалифицираните кадри | Моля докладвайте и за въздействието на икономическата криза върху вашето национално законодателство и/или политика в областта на притока на висококвалифицирани кадри. Ако е възможно, предоставете данни и тенденции за висококвалифицираните кадри през първата половина на 2009 г. |

и да предприеме нови мерки, които в по-голяма степен да улесняват приема на студенти и изследователи и тяхното движение в рамките на ЕС; | Моля докладвайте и за въздействието на икономическата криза върху вашето национално законодателство и/или политика в областта на приема на студенти и изследователи. Ако е възможно, предоставете данни и тенденции за студентите и изследователите през първата половина на 2009 г. |

в) като насърчава временната или кръговата миграция, в съответствие със заключенията на Европейския съвет от 14 декември 2007 г., да следи тези политики да не благоприятстват за изтичането на мозъци; |

г) да регламентира по-добре семейната миграция, като прикани всяка държава-членка, при спазване на Европейската конвенция за защита на правата на човека и основните свободи, да вземе предвид в националното си законодателство своите възможности за прием и възможностите за интеграция на семействата, които се оценяват според техните материални и жилищни условия в приемната страна, както и например според владеенето на езика на тази страна; |

д) да увеличи взаимното информиране за движението на мигранти, като подобри колкото е необходимо съществуващите инструменти; |

е) да подобри предоставянето на информация относно възможностите и условията за законна миграция, по-специално като в най-кратки срокове приеме необходимите за това инструменти; | Моля докладвайте и дали в резултат на икономическата криза сте изменили политиките си на информация. |

ж) в съответствие с общите принципи, приети от Съвета през 2004 г., да прикани държавите-членки, като прилагат процедурите и средствата, които намират за целесъобразни, да въведат амбициозни политики за насърчаване на хармоничната интеграция в приемната страна на мигрантите, които имат перспектива за трайно настаняване в тази страна; | Моля докладвайте и дали в резултат на икономическата криза сте изменили политиките си на интеграция. |

тези политики, чиито прилагане ще изисква действително усилие от страна на приемните страни, следва да почиват на баланс между правата на мигрантите (и по-специално достъп до образование, работа, сигурност, обществени и социални услуги) и техните задължения (спазване на законите на приемната страна). |

Те следва да включват конкретни мерки за улесняване на изучаването на езика и на достъпа до работа — основни фактори за интеграция; |

следва да са насочени към зачитане на идентичностите на държавите-членки и на ЕС, както и на основните им ценности — като права на човека, свобода на мнението, демократичност, толерантност, равенство между мъжете и жените, задължително обхващане на децата в училищната система. |

Европейският съвет приканва освен това държавите-членки да вземат предвид, с подходящи мерки, необходимостта от борба с дискриминациите, на които могат да бъдат подложени мигрантите; |

з) да насърчава обмена на информация относно прилаганите добри практики в съответствие с общите принципи, приети от Съвета през 2004 г. по отношение на приема и интеграцията, както и мерките на ЕС в подкрепа на националните политики за интеграция. |

II. Незаконна имиграция |

Основен ангажимент: борба срещу незаконната имиграция, по-конкретно чрез гарантиране на завръщането на незаконно пребиваващите чужди граждани в страните им на произход или в страна на транзитно преминаване |

a) да се ограничи до узаконяване, което да се решава за всеки случай поотделно (а не да е всеобщо) в рамките на националните законодателства, по хуманитарни или икономически съображения; | Моля докладвайте и дали в резултат на икономическата криза сте изменили политиките си на узаконяване. |

б) да се сключат на общностно или двустранно равнище с държавите, с които е необходимо, споразумения за обратно приемане, така че всяка държава-членка да разполага с правните инструменти, необходими за осъществяване на експулсирането на незаконно пребиваващи чужди граждани; | Моля докладвайте за двустранните споразумения, които сте сключили. |

ще бъде направена оценка доколко са ефикасни споразуменията на ЕС за обратно приемане; |

мандатите за преговори, които не са дали резултат, следва да бъдат преразгледани; |

държавите-членки и Комисията в тясно сътрудничество ще съгласуват позицията си по договаряне на бъдещи споразумения за обратно приемане на общностно равнище; |

в) да се следи, в рамките на условията на политиките за влизане и престой на граждани на трети страни или при нужда на други политики, включително в рамките на условията на свободно движение, да се предотвратяват рисковете от незаконна имиграция; |

г) да се развива сътрудничество между държавите-членки, като на доброволна основа и при необходимост се използват общи средства за осъществяване на експулсирането на незаконно пребиваващите чужди граждани (биометрични данни на незаконните имигранти, съвместни полети и др.); |

д) да се засили сътрудничеството със страните на произход и страните на транзитно преминаване в рамките на глобалния подход към миграцията с цел борба срещу незаконната имиграция, по-специално да се провежда с тях амбициозна политика на полицейско и съдебно сътрудничество за борба с международните престъпни мрежи за трафик на мигранти и трафик на хора, |

и да се информират по-добре застрашените групи от населението, за да се избегнат драматичните събития, които могат да възникнат например в морето; |

е) да се приканят държавите-членки, по-специално с помощта на инструменти на Общността, да създадат механизми за стимулиране във връзка с помощта за доброволно завръщане | Моля докладвайте и за въздействието на икономическата криза върху вашата политика в областта на доброволното завръщане.. |

и да обменят информация по този въпрос, с цел да се предотврати неправомерното завръщане в ЕС на лицата, възползвали се от тази помощ; |

ж) да се приканят държавите-членки да се борят твърдо, включително в интерес на мигрантите, чрез възпиращи и съразмерни санкции, с лицата, които експлоатират незаконно пребиваващите чужди граждани (работодатели и др.) |

з) да прилагат най-резултатно общностните разпоредби, според които решение за отклоняване, взето от една държава-членка, се прилага върху цялата територия на ЕС и в този контекст, сигнализирането за него в Шенгенската информационна система (ШИС) създава задължение за другите държави-членки да попречат на влизането и престоя върху тяхната територия на съответното лице. |

III. Проверки по границите |

Основен ангажимент: засилване на ефективността на проверките по границите |

a) да прикани държавите-членки и Комисията да мобилизират всички налични средства, за да осигурят по-ефикасен контрол на външните сухопътни, морски и въздушни граници; |

б) да въведе най-късно до 1 януари 2012 г., чрез Визовата информационна система (ВИС), повсеместното издаване на биометрични визи, |

незабавно да засили сътрудничеството между консулските служби на държавите-членки, |

да направи средствата им доколкото е възможно общи и постепенно, на доброволна основа, да създава общи консулски служби по визовите въпроси; |

в) да предостави на агенцията FRONTEX, при зачитане на ролята и отговорностите на държавите-членки, средства за пълноценно упражняване на координационната ѝ мисия по управление на външните граници на Европейския съюз, за справяне с кризисни ситуации и, по искане на държавите-членки, за провеждане на необходимите операции, временни или постоянни, в съответствие по-специално със заключенията на Съвета от 5—6 юни 2008 г. |

Според резултатите от оценката на тази агенция, ролята и оперативните ѝ средства ще бъдат подсилени и може да се вземе решение за създаване на специализирани служби, като се отчита разнообразието на ситуациите, особено за сухопътните граници на изток и морските граници на юг: създаването на тези служби в никакъв случай не може да засяга единството на агенция FRONTEX. |

С течение на времето може да се обмисли създаването на европейска система за гранична охрана; |

г) в дух на солидарност да вземе в по-голяма степен предвид трудностите, които срещат държавите-членки, подложени на несъразмерен приток на мигранти, като за тази цел да прикани Комисията да представи предложения; |

д) да използва средства на съвременните технологии, които гарантират оперативната съвместимост на системите и позволяват ефикасно интегрирано управление на външните граници в съответствие със заключенията на Европейския съвет от 19—20 юни 2008 г. и заключенията на Съвета от 5—6 юни 2008 г. |

В зависимост от предложенията на Комисията, след 2012 г. акцентът следва да бъде поставен върху въвеждането на електронна регистрация на влизането и излизането, съчетана с олекотена процедура за европейските граждани и други пътници; |

е) да задълбочава сътрудничеството със страните на произход или страните на транзитно преминаване с оглед засилване на контрола по външните граници и борба срещу незаконната имиграция чрез увеличаване на помощта на Европейския съюз за обучението и оборудването на служителите на тези страни, които отговарят за управлението на миграционните потоци; |

ж) да подобри реда и честотата на оценките по Шенген в съответствие със заключенията на Съвета от 5—6 юни 2008 г. |

IV. Убежище |

Основен ангажимент: изграждане на Европа на убежището |

a) през 2009 г. да създаде европейска служба за подкрепа, която да има за задача да улеснява обмена на информация, анализи и опит между държавите-членки и да разработва конкретни форми на сътрудничество между администрациите, отговорни за разглеждане на молбите за убежище. Въз основа на споделените познания за страните на произход тази служба, която няма да има правомощия за разследване и вземане на решения, ще спомага за съгласуването на практиките и процедурите, а оттам и на националните решения; |

б) да прикани Комисията да представи предложения с оглед на въвеждането, ако е възможно, през 2010 г., но не по-късно от 2012 г., на единна процедура за убежище, която да съдържа общи гаранции, и да приеме единен статут за бежанец и единен статут за лице, ползващо се от субсидиарна закрила; |

в) да установи процедури за случаи на криза, предизвикана в дадена държава-членка от масов прилив на кандидати за убежище, като тези процедури дават възможност както за предоставяне на служители от други държави-членки в помощ на тази държава, така и за проява на действителна солидарност чрез по-оптимално използване на съществуващите програми на ЕС. |

За държавите-членки, чиито национални системи за убежище са подложени на конкретен и непропорционален натиск, дължащ се например на географското им или демографско положение, солидарността трябва също така да има за цел да способства, на доброволна и координирана основа, за едно по-добро преразпределяне на лицата, ползващи се с международна закрила, от тези държави-членки към други държави-членки, като се следи да не се допуска злоупотреба с тези системи за убежище. В съответствие с тези принципи Комисията, при нужда в консултации със Службата на върховния комисар на ООН за бежанците, ще улеснява едно такова разпределение на доброволна и координирана основа. |

За това разпределение, в рамките на съществуващите общностни финансови инструменти следва да бъдат предоставени специални кредити в съответствие с бюджетните процедури; |

г) да засили сътрудничеството със Службата на върховния комисар на ООН за бежанците, за да се осигури по-добра закрила на лицата, които търсят такава закрила извън територията на държавите-членки на ЕС, по-конкретно като: постигне напредък, на доброволна основа, по пътя към повторно заселване на територията на ЕС на лицата, които са под закрилата на Службата на върховния комисар на ООН за бежанците, по-специално в рамките на регионални програми за закрила; |

прикани Комисията да представи, заедно със Службата на върховния комисар на ООН за бежанците, предложения за сътрудничество с трети държави с оглед повишаване на възможностите на техните системи за закрила; |

д) да прикани държавите-членки да предоставят на служителите, натоварени с проверките по външните граници, обучение по правата и задълженията в областта на международната закрила. |

V. Глобален подход към миграцията |

Основен ангажимент: установяване на глобално партньорство със страните на произход и страните на транзитно преминаване, което да насърчава взаимодействието между миграцията и развитието |

a) да сключи на общностно или двустранно равнище споразумения със страните на произход и страните на транзитно преминаване, в които по уместен начин да се включат разпоредби относно възможностите за законна миграция, съобразени със състоянието на пазара на труда в държавите-членки, относно борбата с незаконната имиграция и относно обратното приемане, както и относно развитието на страните на произход и страните на транзитно преминаване; |

Европейският съвет приканва държавите-членки и Комисията да се информират взаимно и да съгласуват позициите си относно целите и ограниченията на тези двустранни споразумения, както и относно споразуменията за обратно приемане; |

б) да насърчава държавите-членки да предоставят, в рамките на своите възможности, на гражданите на страните партньори, както на изток, така и на юг от Европа, възможности за законна имиграция, които да са съобразени със състоянието на пазара на труда в държавите-членки и да позволяват на тези граждани да придобият квалификация или професионален опит, както и да спечелят средства, които да могат да предоставят в услуга на своята родина. |

Европейският съвет приканва държавите-членки в този смисъл да насърчават формите на временна или кръгова миграция, за да се избегне изтичането на мозъци; |

в) да провежда със страните на произход и страните на транзитно преминаване политика на сътрудничество с цел да възпира незаконната имиграция или да води борба с нея, по-специално чрез подобряване на възможностите на тези държави; |

г) да интегрира по-добре политиките в областта на миграцията и в областта на развитието, като проучи как тези политики могат да бъдат от полза за регионите, от които произхожда имиграцията, при съгласуваност с останалите аспекти на политиката за развитие и на целите на хилядолетието за развитие. |

Европейският съвет приканва държавите-членки и Комисията в този смисъл и в рамките на секторните приоритети, набелязани заедно със страните партньори, да дават предимство на проекти за солидарно развитие, които подобряват условията на живот на хората, например по отношение на храненето или на здравето, образованието, професионалното обучение и заетостта; |

д) да насърчава действия за съвместно развитие, които позволяват на мигрантите да участват в развитието на своята родина. |

Европейският съвет препоръчва на държавите-членки да насърчават приемането на специфични финансови инструменти, които да поощряват сигурното прехвърляне, при най-ниски разходи, на спестяванията на мигрантите към тяхната родина с цел инвестиции или лично осигуряване; |

е) уверено да прилага партньорството между ЕС и Африка, сключено в Лисабон през декември 2007 г., заключенията на първата евро-средиземноморска среща на министрите по въпросите на миграцията, проведена в Албуфейра през ноември 2007 г., както и плана за действие от Рабат, и за тази цел да свика втора евро-африканска министерска конференция по въпросите на миграцията и развитието през есента на 2008 г. в Париж, която да вземе решения за конкретни мерки; |

да развие, в съответствие със заключенията си от юни 2007 г., глобалния подход към миграцията на изток и на югоизток от Европа, и да приветства в това отношение инициативата за провеждането на министерска конференция по тази тема през април 2009 г. в Прага; |

да продължава да използва съществуващия политически и секторен диалог, по-специално със страните от Латинска Америка, Карибския басейн и Азия, с цел задълбочаване на взаимното разбиране на свързаната с миграцията проблематика и засилване на сегашното сътрудничество; |

ж) да ускори разпространението на основните инструменти на глобалния подход към миграцията (миграционни баланси, платформи за сътрудничество, партньорства за мобилност и програми за кръгова миграция), като следи за баланса между миграционните пътища от юг и тези от изток и югоизток и като отчита опита, придобит в рамките на преговорите за споразумения на общностно и двустранно равнище със страните на произход и страните на транзитно преминаване, свързани с миграцията и обратното приемане, както и на пилотните партньорства за мобилност; |

з) при изпълнението на тези разнообразни дейности да следи за тяхната съгласуваност с другите аспекти на политиката на сътрудничество за развитие, по-специално Европейския консенсус за развитие от 2005 г., и с другите политики на ЕС, по-специално с политиката за съседство. |

[1] Заключения на Председателството, документ 14368/08. Самият пакт е в документ 13440/08.

[2] СОМ(2008) 359 окончателен.

[3] СОМ(2008) 359 окончателен.

[4] Регламент (ЕО) № 862/2007 от 11 юли 2007 г. относно статистиката на Общността за миграцията и международната закрила, ОВ L 199, 31.7.2007 г., стр.23.

[5] Във връзка с предоставянето на убежище, държавите-членки предоставят на Комисията (Евростат) статистики, които се отнасят до (в зависимост от категорията данни) месечни, тримесечни или годишни периоди. Месечните (молби за предоставяне на убежище) и тримесечните (първоинстанционни решения по молби за предоставяне на убежище) данни се изпращат два месеца след края на референтния период. Във връзка с други миграционни статистики държавите-членки предоставят годишни данни в рамките на три, шест или 12 месеца (в зависимост от категорията данни) от края на референтната година. Тези срокове са установени в регламента и представляват най-ранните дати, към които държавите-членки биха разполагали със съпоставими данни.

[6] Решение 2008/381/ЕО на Съвета от 14 май 2008 г. за създаване на Европейска мрежа за миграцията, ОВ L 131, 21.5.2008 г., стр. 7, член 1, параграф 2.

[7] Член 9, параграф 1 от решението.

[8] Решение № 2006/688/ЕО на Съвета от 5 октомври 2006 г. за създаване на механизъм за взаимно информиране по отношение на мерките на държавите-членки в областта на предоставянето на убежище и имиграцията, ОВ L 283, 14.10.2006 г., стр. 40.

[9] Трети годишен доклад за развитието на обща политика за незаконната имиграция, незаконния трафик на хора, външните граници и връщането на лицата, пребиваващи без редовни документи, SEC(2009) 320 окончателен.

[10] Вж. например доклада „Заетостта в Европа“ за 2008 г., в който се съдържа глава, посветена на положението на пазара на труда и влиянието в последните години на новите имигранти с произход от трети страни.

[11] Центърът за информация, обсъждане и обмен относно преминаването на граници и имиграцията (CIREFI) бе създаден през 1992 г. с решение на министрите, отговарящи за имиграцията. През 1994 г. дейността му се разшири, като в нея бе включено събирането на информация относно законната имиграция, незаконната имиграция и незаконното пребиваване, улесняването на незаконната имиграция и употребата на фалшиви или фалшифицирани пътнически документи, OВ С 274, 19.9.1996 г., стр.50.

[12] СОМ(2005) 389 окончателен.

[13] Предложение за регламент на Европейския парламент и на Съвета за създаване на Европейска служба за подкрепа в областта на убежището, СОМ(2009) 66 окончателен, член 12. За да се внесе последователност в различните законови инструменти в областта на убежището, Комисията ще разгледа възможността за изменение на решението на Съвета за създаване на ЕММ.

[14] По искане на Европейския съвет от Солун през 2003 г.

[15] Изискване в член 4 от Решение 2006/688/EО на Съвета.